C 47/96
HR
Službeni list Europske unije
7.2.2023.
srijeda, 6. srpnja 2022.
43. poziva vlasti BiH da ulože veće napore u uspostavu zajedničkog regionalnog tržišta radi produbljenja integracija na zapadnom Balkanu te uspostavu i jamčenje slobodnog kretanja osoba, robe, usluga i kapitala u regiji kao korak na putu pristupanja EU-u; naglašava da bi svi programi regionalne gospodarske suradnje na zapadnom Balkanu trebala biti uključivi i prihvatljivi za svih šest zemalja, kako bi se uspostavila ravnopravna suradnja uz istodobno jačanje daljnjeg usklađivanja sa standardima i pravnom stečevinom EU-a; u tom kontekstu izražava oprez prema inicijativi Otvoreni Balkan, koja ne obuhvaća svih šest zemalja, te izražava svoje uvjerenje da bi se ta inicijativa trebala temeljiti na pravilima EU-a i da bi se njome trebalo doprinijeti procesu integracije u EU;
44.
podsjeća na potrebu za donošenjem poboljšanih zakona na državnoj razini o plinu i električnoj energiji, obnovljivim izvorima energije, energetskoj učinkovitosti i klimi, što bi dovelo do održive socioekonomske tranzicije s ugljena i znatnog ublažavanja energetskog siromaštva, te za povećanjem zaštite okoliša i prirode kao i ambicija prema zelenoj tranziciji usklađivanjem zakona o okolišu i donošenjem strategije za zaštitu okoliša; potiče vlasti BiH da osiguraju veću usklađenost sa standardima i ciljevima politike EU-a u području zaštite klime i energije, u skladu s europskim zelenim planom i zelenim programom za zapadni Balkan;
45. poziva BiH da dovrši pripremu nacionalnog energetskog i klimatskog plana u skladu s potrebnim energetskim i klimatskim ambicijama do 2030.;
46. prima na znanje neke pozitivne pomake u pogledu zaštite okoliša koje su pokrenule lokalne organizacije za zaštitu okoliša i organizacije civilnog društva; potiče BiH da poštuje zahtjeve svojih građana za zaštitu rijeka, posebno kada je riječ o izgradnji infrastrukturnih projekata i drugih javnih objekata;
47. izražava zabrinutost zbog tekućih planova za povećanje kapaciteta za proizvodnju energije iz ugljena; poziva na ulaganje većih napora kako bi se postigla održiva energetska tranzicija otporna na klimatske promjene koja se temelji na obnovljivim izvorima energije, energetskoj učinkovitosti i integraciji energetskog tržišta, usmjeravajući ulaganja i pružajući potporu radnicima kojima je potrebna prekvalifikacija; apelira na vlasti BiH da odustanu od novih postrojenja za proizvodnju ugljena koja financira Kina, a koja su, u kontekstu zelenog plana, u suprotnosti s pravilima EU-a o državnim potporama i obvezama zemlje;
48. preporučuje da se javna ulaganja usmjere na održive projekte kojima se promiče socijalno tržišno gospodarstvo, olakšava zelena i digitalna tranzicija i smanjuje ozbiljno onečišćenje zraka, uključujući njegovu prekograničnu prirodu, uz potpuno iskorištavanje gospodarskog i investicijskog plana za zapadni Balkan; ističe potrebu za znatnim poboljšanjem ex ante sveobuhvatnih procjena utjecaja na okoliš uz smisleno sudjelovanje lokalnih zajednica, civilnog društva i neovisnih stručnjaka, s ciljem povećanja transparentnosti, te potrebu za učinkovitijim kaznenim progonom kaznenih dijela protiv okoliša;
49. naglašava važnost poštovanja suvereniteta BiH pri provedbi infrastrukturnih projekata u BiH, posebno projekata u kojima sudjeluju poduzeća iz trećih zemalja;
Vladavina prava
50.
ističe da su vladavina prava i reforma pravosuđa okosnice demokratske tranzicije jer osiguravaju pravnu sigurnost, transparentnost, pristup pravosuđu i nediskriminaciju;
51. poziva na hitno djelovanje u pogledu rješavanja pitanja raširene pojave selektivne primjene pravde, zarobljavanja države, nepotizma, kronizma, korupcije na visokoj razini i prodora kriminala, među ostalim s pomoću dugo potrebnih zakonodavnih ažuriranja kojima se uređuju integritet pravosuđa, provjere imovine, sukob interesa, javna nabava, pristup informacijama, zaštita svjedoka i restrukturiranje poduzeća u državnom vlasništvu; ponavlja hitnu potrebu za pravosudnom reformom diljem BiH kako bi se poboljšali stručnost i integritet pravosuđa na temelju 14 ključnih prioriteta i preporuka iz izvješća Priebe iz 2019., čime bi se osigurala njegova potpuna institucionalna i financijska neovisnost, riješio problem gomilanja neriješenih predmeta i ojačalo praćenje uspješnosti aktera u pravosuđu; žali zbog toga što politički i pravosudni dužnosnici ometaju takvu reformu;